## Godišnji provedbeni plan statističkih aktivnosti Republike Hrvatske za 2013. godinu

### NN 72/2013 (17.6.2013.), Godišnji provedbeni plan statističkih aktivnosti Republike Hrvatske za 2013. godinu

**HRVATSKI SABOR**

1439

Na temelju članka 31. Zakona o službenoj statistici (»Narodne novine«, br. 103/03., 75/09. i 59/12.) Hrvatski sabor na sjednici 5. lipnja 2013., donio je

GODIŠNJI PROVEDBENI PLAN

STATISTIČKIH AKTIVNOSTI REPUBLIKE HRVATSKE 2013. GODINE

UVOD

Na temelju Zakona o službenoj statistici (»Narodne novine«, br. 103/03., 75/09. i 59/12.), Državni zavod za statistiku u suradnji s drugim nositeljima službene statistike izrađuje Nacrt prijedloga Godišnjega provedbenog plana statističkih aktivnosti Republike Hrvatske (u nastavku teksta: Godišnji provedbeni plan).

Godišnji provedbeni plan donosi se za svaku godinu na koju se odnosi Program statističkih aktivnosti Republike Hrvatske. Program se temelji na potrebama korisnika, ali i zahtjevima Europske unije koji su navedeni u dokumentu Statistical Requirements Compendium.[[1]](#footnote-46324-1)

Kako bi službena statistika Republike Hrvatske bila potpuno usklađena s europskim zahtjevima, u Godišnjemu provedbenom planu 2013. primijenjena je ista struktura Compendiuma koja se primjenjivala i pri izradi Programa statističkih aktivnosti Republike Hrvatske 2013. – 2017.

U skladu s odredbama Zakona o službenoj statistici Godišnjim provedbenim planom propisuje se provođenje triju vrsta istraživanja: statistička istraživanja na temelju neposrednog prikupljanja podataka (oznaka I), statistička istraživanja čiji se podaci dobivaju iz administrativnih izvora ili metodom promatranja i praćenja (oznaka II) te razvojne aktivnosti, popisi i druga opsežnija statistička istraživanja (oznaka III).

Godišnjim provedbenim planom statističkih aktivnosti Republike Hrvatske 2013. planirana je provedba ukupno 283 statistička istraživanja, a od toga 188 na temelju neposrednog prikupljanja podataka, 58 statističkih istraživanja na temelju administrativnih izvora ili metodom promatranja i praćenja te 37 razvojnih aktivnosti. Od ukupno 283 statistička istraživanja, Državni zavod za statistiku će u 2013. provesti 211 istraživanja, dok će ostali nositelji službene statistike provesti 72 istraživanja.

Na temelju članka 35. Zakona o službenoj statistici, Godišnjim provedbenim planom statističkih aktivnosti Republike Hrvatske određuje se iznos sredstava za provođenje statističkih aktivnosti koja moraju biti osigurana u državnom proračunu Republike Hrvatske. Ukupna sredstva iz državnog proračuna Republike Hrvatske potrebna za provedbu Godišnjega provedbenog plana 2013. iznose 135.776.929 kuna. Od toga, sredstva potrebna Državnom zavodu za statistiku iznose 98.763.134 kuna. U sklopu financijskog plana Državnog zavoda za statistiku planirani su rashodi financirani iz Općih prihoda i primitaka u iznosu od 83.316.017 kuna, Vlastitih prihoda u iznosu od 166.300 kuna, sredstva Pomoći iz pretpristupnih fondova EU i međunarodnih organizacija u iznosu od 13.029.563 kuna, namjenskih prihoda 676.254 kuna te refundacije iz pomoći EU-a u iznosu od 1.575.000 kuna. Potrebna sredstva usklađivat će se prema izmjenama i dopunama Državnog proračuna Republike Hrvatske za 2013.

U svrhu informiranja i uključivanja šire javnosti u postupak izrade Nacrta prijedloga Godišnjega provedbenog plana statističkih aktivnosti Republike Hrvatske 2013., Državni zavod za statistiku je proveo internetsku javnu raspravu, odnosno savjetovanje s zainteresiranom javnošću. Nakon provedenog savjetovanja razmotrene su sve pristigle primjedbe i prijedlozi te se na temelju dostavljenih mišljenja izradio završni Nacrt prijedloga Godišnjega provedbenog plana 2013. Predmetni dokument zatim je dostavljen na mišljenje svim ministarstvima i tijelima državne uprave te su njime ujedno obuhvaćene i njihove primjedbe i dopune.

Pregled najvažnijih statističkih aktivnosti i razvojnih projekata usmjerenih na unapređenje statističkog sustava Republike Hrvatske u 2013.

I. DEMOGRAFSKE I DRUŠTVENE STATISTIKE

– objava podataka Popisa stanovništva, kućanstava i stanova 2011. prema pojedinih obilježjima

– pokazatelji o dohotku, socijalnoj uključenosti i životnim uvjetima privatnih kućanstava dobiveni iz Ankete o dohotku stanovništva (ADS)

– provedba Ankete o radnoj snazi i ad hoc modula

– apsolutni i relativni pokazatelji za rođene i umrle osobe te sklopljene i razvedene brakove, i to prema geografskim, demografskim, ekonomskim i obrazovnim obilježjima (statistika rođenih i umrlih te statistika sklopljenih i razvedenih brakova). Umrle osobe prema uzroku smrti, vrsti i uzroku nasilne smrti, podaci o majci umrlog dojenčeta. Opće i specifične stope vitalnih događaja

– broj i teritorijalni razmještaj stanovništva prema demografskim, obrazovnim, ekonomskim, migracijskim i drugim obilježjima te podaci o kućanstvima, obiteljima i stanovima iz Popisa stanovništva, kućanstava i stanova 2011.

– broj i strukture doseljenih iz inozemstva i odseljenih u inozemstvo (statistika vanjske migracije stanovništva) te preseljenih osoba unutar granica Republike Hrvatske (statistika unutarnje migracije stanovništva). Opće stope migracije i specifične stope migracije prema dobi i spolu. Podaci o azilu, nezakonitim migracijama i dozvolama boravka

– modernizacija načina prikupljanja podataka, posebice anketnih istraživanja u kućanstvima

– smanjenje opterećenja izvještajnih jedinica iz područja demografskih i društvenih statistika

– unapređenje sadržaja podataka rodne statistike te iz raznih područja društvenih i demografskih statistika (obrazovanje, tržište rada itd.)

– dodatne kategorije postojećih varijabla i dodatne varijable potrebne za ispunjavanje UOE-ova (UNESCO, OECD, Eurostat) upitnika o obrazovanju; podaci o financiranju obrazovanja

– godišnji pokazatelji o primicima i izdacima te korisnicima socijalne zaštite prema Eurostatovoj metodologiji ESSPROS, u bruto i neto iznosu

– kontinuirano unapređenje statistike iz područja zdravstva.

II. MAKROEKONOMSKE STATISTIKE

– redovita istraživanja u sklopu godišnjih ekonomskih računa obuhvaćaju obračun godišnjeg BDP-a prema proizvodnoj (prema NKD-u 2007.), rashodnoj i dohodovnoj metodi u tekućim i stalnim cijenama, redoviti obračun regionalnog BDP-a odnosno obračun BDP-a za Republiku Hrvatsku, prostorne jedinice za statistiku 2. razine i županije za 2011., obračun bruto investicija u dugotrajnu imovinu na godišnjoj razini za obračun BDP-a te na regionalnoj razini, Godišnji izvještaj o investicijama u dugotrajnu imovinu pravnih osoba (INV-P), obračun vrijednosti dugotrajne imovine Republike Hrvatske, izračun svih pokazatelja vrijednosti stambenog fonda i vrijednosti zemljišta ispod stambenih zgrada za potrebe izračuna stambene rente, obračun vrijednosti softvera za vlastiti račun, nastavak rada na godišnjim nefinancijskim sektorskim računima i tablicama ponude i uporabe te input/output tablicama

– sudjelovanjem u Višekorisničkom programu IPA[[2]](#footnote-46324-2) 2011, komponenta 1 – Metodologija nacionalnih računa – ostvarit će se cilj unapređenja metodologije i poboljšanja kvalitete obračuna nacionalnih računa. Kontinuirano će se unapređivati metodologija izračuna godišnjih ekonomskih računa, a posebna pozornost posvetit će se procjeni neobuhvaćenog dijela bruto domaćeg proizvoda te će se razvijati model izračuna tromjesečnih nefinancijskih računa za sektor države i sektor inozemstva

– polazeći od važnosti raspolaganja pravodobnim informacijama o makroekonomskim trendovima skratit će se rokovi za objavu procjene bruto domaćeg proizvoda. Prva procjena tromjesečnoga bruto domaćeg proizvoda prema proizvodnoj i rashodnoj metodi objavit će se u rokovima t + 60 dana nakon završetka predmetnog tromjesečja, dok će se širi skup podataka objaviti u rokovima t + 70 dana nakon završetka predmetnog tromjesečja. Razvijat će se model izračuna tromjesečnih nefinancijskih računa za sektor države i sektor inozemstva. Sudjelovanje u Višekorisničkom programu IPA 2011, komponenta 2 – Tromjesečni nacionalni računi – omogućit će daljnje usklađivanje obračuna podataka prema zahtjevima definiranima u transmisijskom programu dostave podataka u Eurostat

– kompilacija podataka uz kontinuirano unapređenje metodologije u vezi s izračunom statistike javnih financija te statistikom javnog duga i deficita

– nastavak rada na izračunu bruto nacionalnog dohotka prema standardima sustava nacionalnih računa ESA 95[[3]](#footnote-46324-3) za potrebe vlastitih sredstava EU-a te na daljnjim pripremama budućih izvješća o PDV-u prema standardima Europske unije za praćenje vlastitih sredstava od poreza na dodanu vrijednost

– redoviti rad na izračunu i objavi indeksa potrošačkih cijena čija je osnovna namjena mjerenje inflacije. Indeks potrošačkih cijena izračunava se mjesečno iz maloprodajnih cijena prikupljenih na devet geografskih lokacija za reprezentativna dobra i usluge za osobnu potrošnju. Redoviti izračun harmoniziranog indeksa potrošačkih cijena (Harmonized Index of Consumer Prices – HICP), koji odražava promjenu cijena dobara i usluga koje u tijeku vremena nabavlja, koristi se njima ili plaća referentno stanovništvo (uključujući potrošnju nerezidentnog stanovništva i institucionalnih kućanstava) te kao takav predstavlja skupinu europskih indeksa potrošačkih cijena izračunanih prema harmoniziranom pristupu i posebnoj skupini definicija koje omogućuju usporedivu mjeru inflacije u eurozoni, Europskoj uniji, Europskome ekonomskom području te za zemlje kandidate

– redoviti rad na Europskom programu usporedbe (European Comparison programme, ECP/PPP) radi izrade svih setova podataka kroz istraživanja koja je definirao Eurostat s krajnjim ciljem izračuna BDP-a prema paritetu kupovne moći

– statistika robne razmjene s inozemstvom intenzivno provodi aktivnosti za uvođenje Intrastata (statistika robne razmjene među zemljama članicama EU-a) u statistički sustav Republike Hrvatske. Funkcionalnost novoga statističkog istraživanja Intrastat mora biti uspostavljena s danom ulaska Republike Hrvatske u EU, odnosno 1. srpnja 2013. Provođenje kontinuiranog informiranja javnosti o Intrastatu putem internetskih stranica Državnog zavoda za statistiku i Carinske uprave te obuka izvještajnih jedinica putem seminara. Kontinuirano unapređivanje i usklađivanje sa zakonodavstvom EU-a u području statistike robne razmjene s inozemstvom te usklađivanje s promjenama koje će nastati u carinskim postupcima

– modernizacija obrade podataka za Extrastat te unapređenje kvalitete podataka statistike robne razmjene s inozemstvom. Za kvalitetnu te pravodobnu provedbu planiranih aktivnosti u statistici robne razmjene s inozemstvom nužno je uspostaviti učinkovite i kvalitetne komunikacijske kanale između svih uključenih državnih institucija.

III. POSLOVNE STATISTIKE

– daljnje usklađivanje PRODCOM statistika za izvještajnu godinu 2012. te izrada Nomenklature industrijskih proizvoda za 2012. u skladu s Uredbom EU-a br. 907/12[[4]](#footnote-46324-4)

– sudjelovanje u Višekorisničkom programu IPA 2011, komponenta 21 – Strukturne poslovne statistike – radi daljnjeg usklađivanja i unapređenja kvalitete proizvodnje strukturno-poslovnih statistika u skladu s propisima iz Uredbe EU-a br. 295/08[[5]](#footnote-46324-5)

– poboljšanje kvalitete podataka za praćenje tuzemnih statistika o stranim podružnicama (tuzemni FATS)

– daljnje usklađivanje kratkoročno-poslovnih pokazatelja DZS-a koje se odnosi na: promjenu ponderacijskog sustava i preračunavanje svih mjesečnih i tromjesečnih serija kratkoročno-poslovnih pokazatelja (njih 28) na novu baznu godinu (2010.); preračunavanje vremenskih serija od 2000. do 2009. za dva mjesečna kratkoročno-poslovna pokazatelja – indekse proizvođačkih cijena ukupno i na nedomaćem tržištu u skladu s metodom preračuna Eurostata (backcasting); izrada i dostava četiri nova kratkoročno-poslovna pokazatelja – sati rada i bruto plaće i nadnice – za područje trgovine na malo i ostale usluge u Eurostat; poboljšanje kvalitete kratkoročno-poslovnih pokazatelja građevinarstva u sklopu projekta IPA; razvoj metodologije u području usluga za osam novih istraživanja cijena uslužnih djelatnosti pri pružateljima usluga (SPPI) u sklopu projekata IPA; ažuriranje metapodataka za sve setove kratkoročno-poslovnih pokazatelja

– nastavak rada na modernizaciji načina prikupljanja podataka za mjesečna i godišnja istraživanja poslovnih statistika uvođenjem internetske aplikacije (CAWI) za racionalizaciju i smanjenje tereta izvješćivanja poduzećima i samoj statistici u sklopu projekata IPA 2009

– izrada statističkih standarda za provedbu Ankete o finalnoj potrošnji energije u kućanstvima i Ankete o finalnoj potrošnji energije u uslugama te njihova provedba sredstvima fonda IPA 2009. Te ankete bit će prve cjelovite ankete o potrošnji energije u navedenim područjima u Hrvatskoj. Podaci dobiveni tim anketama koristit će se za praćenje energetske učinkovitosti u Republici Hrvatskoj i za sastavljanje energetske bilance Republike Hrvatske

– poboljšanje obuhvata i kvalitete statističkih podataka te razvoj novih pokazatelja u području statistike transporta i komunikacija, nastavak proučavanja europskih preporuka i metoda za procjenu podataka o ostvarenim vozilo-kilometrima domaćih vozila, rad na definiranju statističkog procesa obrade administrativnog izvora, nastavak suradnje s nadležnom institucijom oko dobivanja i poboljšanja raspoloživosti podataka o ostvarenim vozilo-kilometrima domaćih i stranih vozila na nacionalnom teritoriju, početak sustavnog proučavanja dostupnih europskih metodoloških materijala, preporuka i zahtjeva te potreba domaćih korisnika u vezi sa statistikom o mobilnosti putnika te kontinuirano praćenje razvoja statistike intermodalnosti u zemljama EU-a

– poboljšanje postojećih i razvoj novih pokazatelja iz područja statistike turizma sa strane ponude i potražnje u skladu s Uredbom broj 692/2011[[6]](#footnote-46324-6), poboljšanje obuhvata i kvalitete podataka, nastavak rada na modernizaciji prikupljanja podataka u području smještajne statistike i rad na istraživanju administrativnih izvora podataka radi racionalizacije rada i smanjenja opterećenja izvještajnih jedinica za mjesečna i godišnja istraživanja iz područja turizma

– provodit će se redovite aktivnosti ažuriranja baze Statističkoga poslovnog registra iz dostupnih administrativnih izvora s pomoću automatiziranih procedura, i ručno ažuriranje podataka na temelju povratnih informacija iz statističkih istraživanja ili kontakata s poslovnim subjektima

– intenzivirat će se aktivnosti na poboljšavanju obuhvata lokalnih jedinica i ažuriranje podataka određenih skupova jedinica prema prioritetima te će se provoditi daljnje poboljšanje obuhvata skupina poduzeća

– počet će se definiranje i razvoj tehnološke i metodološke podloge za kompilaciju strukturno-poslovnih statistika Poslovne demografije

– nastavit će se provoditi aktivnosti upisa poslovnih subjekata (pravne osobe, tijela državne vlasti, tijela jedinica lokalne i područne/regionalne/samouprave) i dijelova poslovnih subjekata u administrativnome poslovnom registru.

IV. STATISTIKA POLJOPRIVREDE, ŠUMARSTVA I RIBARSTVA

– provođenje trogodišnjeg Istraživanja o strukturi poljoprivrednih gospodarstava – stanje 1. lipnja; poslovi na obradi istraživanja i pripremi za dostavu konačnih rezultata u bazu Eurofarm; rad na izračunu SO-a (standardnog outputa) u suradnji s Ministarstvom poljoprivrede

– daljnji nastavak rada na razvoju i poboljšanju Statističkog registra poljoprivrednih gospodarstava

– bazno istraživanje o strukturi voćnjaka (petogodišnje istraživanje), analiza rezultata istraživanja, publiciranje rezultata, definiranje i izrada EU tablica i priprema za slanje u Eurostat

– nastavak rada na poboljšanju statistike mlijeka i mliječnih proizvoda i statistike aktivnosti valionica korištenjem raspoloživih administrativnih izvora

– daljnji nastavak rada na poboljšanju statistike stočarstva sudjelovanjem u Višekorisničkom projektu IPA 2011. – Poboljšanje prikupljanja podataka o klanju stoke i peradi izvan klaonica i poboljšanje prognoze bruto domaće proizvodnje mesa (GIP)

– nastavak rada na poboljšanju statistike ribarstva u suradnji s Ministarstvom poljoprivrede

– nastavak rada na poboljšanju statistike šumarstva korištenjem administrativnih izvora u suradnji s Ministarstvom poljoprivrede te poslovi na pripremi za izradu ekonomskih računa u šumarstvu

– sudjelovanje u Višekorisničkom programu IPA 2011, u projektu za agromonetarne statistike – Ekonomski računi za poljoprivredu uključujući statistiku – nastavit će se aktivnosti na daljnjem razvoju i modernizaciji prikupljanja i obrade podataka statistike cijena u poljoprivredi kroz razvoj web-obrasca i aplikacije za obradu podataka s potrebnom softverskom podrškom

– sudjelovanje u projektu Uspostava Sustava poljoprivrednih knjigovodstvenih podataka (FADN – Farm Accountancy Data Network) koje je u nadležnosti Ministarstva poljoprivrede

– razvijat će se agromonetarne statistike Republike Hrvatske. U sklopu te aktivnosti radit će se na razvoju uspostave prikupljanja podataka o zemljišnim cijenama i rentama na bazi uzorka u suradnji s Ministarstvom poljoprivrede – Agencija za plaćanja u poljoprivredi, ribarstvu i ruralnom razvoju.

V. STATISTIKE ZA VIŠE PODRUČJA

– rad na daljnjem usklađivanju statistike okoliša u 2013. prema svim Eurostatovim zahtjevima

– sudjelovanje u Višekorisničkom programu IPA 2011, u projektu za prikupljanje podataka za statistiku voda

– uvođenje novih obilježja i definicija te ažuriranje obrazaca i metodologije za provedbu dvaju istraživanja o informacijskom društvu za 2013.

– daljnji rad na razvoju Prostornoga statističkog registra Državnog zavoda za statistiku

– radit će se na razvoju Geografskoga informacijskog sustava u skladu s Eurostatovim preporukama.

VI. PODRŠKA STATISTIČKOM OUTPUTU

– nastavit će se s primjenom Nacionalne klasifikacije djelatnosti 2007. – NKD 2007. – u poslovnim registrima i statističkim istraživanjima pri prikupljanju, obradi i publiciranju podataka te u radu Eurostatovih stručnih radnih skupina

– provest će se edukacija statističara iz KLASUS-a, aplikacije u kojoj su pohranjene međunarodne, europske i nacionalne klasifikacije te šifrarnici koji se koriste pri prikupljanju, obradi i diseminaciji statističkih podataka.

[**Poglavlje I. – Poglavlje VI.**](dodatni/426685.pdf)

[[1](#footnote-46324-1-backlink)]Izdanje 2011.

[[2](#footnote-46324-2-backlink)]Instrument for Pre-Accession Assistance

[[3](#footnote-46324-3-backlink)]Council Regulation (EC) No 2223/96 of 25 June 1996, on the European system of national and regional accounts in the Community (ESA95), OJ L 310, 30.11.1996 (Uredba Vijeća (EZ) br. 2223/96 od 25. lipnja 1996. o Europskom sustavu nacionalnih i regionalnih računa u Zajednici (ESA95), SL L310, 30. studenoga 1996.)

[[4](#footnote-46324-4-backlink)]Commission Regulation (EC) No 907/2012 of 20 August 2012 establishing for 2012 the »Prodcom list« of industrial products provided for by Council Regulation (EEC) No 3924/91 (Uredba Komisije (EZ) br. 907/2012 od 20. kolovoza 2012. o uspostavljanju za 2012. PRODCOM Lista industrijskih proizvoda prema Uredbi Vijeća (EEZ) br. 3924/91)

[[5](#footnote-46324-5-backlink)]Regulation (EC) No 295/2008 of the European Parliament and of the Council of 11 March 2009 concerning structural business statistics (recast) (Uredba (EZ-a) br. 295/2008 Europskog parlamenta i Vijeća od 11. ožujka 2008. o strukturnim poslovnim statistikama)

[[6](#footnote-46324-6-backlink)]Regulation (EU) 692/2011 of the European Parliament and the Council of 6 July 2011 concerning European statistics on tourism (Uredba Europskog parlamenta i Vijeća Europskog parlamenta za statistiku turizma br. 692/2011)

72 17.06.2013 Godišnji provedbeni plan statističkih aktivnosti Republike Hrvatske za 2013. godinu

72 17.06.2013 Godišnji provedbeni plan statističkih aktivnosti Republike Hrvatske za 2013. godinu

Ostalo, NN 72/2013-1439